ചെല്ലൂർ_ശ്രീപറക്കുന്നത്ത്_ഭഗവതീക്ഷേത്രം
കുറ്റിപ്പുറം ഗ്രാമപഞ്ചായത്തിൽ ചെല്ലൂരിൽ പറക്കുന്നത്ത് സ്ഥിതിചെയ്യുന്നു. ജാതി- മത- വർഗ്ഗ- വർണ്ണ വ്യത്യാസമില്ലാതെ ദൂര സ്ഥലങ്ങളിൽ നിന്നുപോലും, അവരുടെ സങ്കട ദുരിതാദികൾക്ക് പരിഹാരം തേടി ക്ഷേത്രനടയിൽ എത്തുന്നു. അമ്മയുടെ തിരുസന്നിധിയിൽ അഭയം തേടി എത്തുന്നവർ എല്ലാവരും അമ്മയുടെ ഭക്തരും, മക്കളുമായിക്കരുതി അവരുടെ അഭീഷ്ടം നിവർത്തിച്ചുകൊടുക്കുന്ന ഭഗവതിക്ക് കൗളാചാര സമ്പ്രദായത്തിൽ ആണ് പൂജ നടത്തിവരുന്നത്. ഭഗവതിയുടെ ആശ്രിതനായി മൂക്കോലച്ചാത്തനും സ്ഥാനം കൽപിക്കപ്പെട്ടിരിക്കുന്നു. 2000ൽ ക്ഷേത്രത്തിൽ ചില ദുർനിമിത്തങ്ങൾ കണ്ടതിനെ തുടർന്ന് കൂറ്റനാട് രാവുണ്ണി എന്ന കുട്ടൻ പണിക്കർ, താനൂർ പ്രേമൻ പണിക്കർ, കുറ്റിപ്പുറം ഗോകുലൻ പണിക്കർ എന്നിവരുടെ നേതൃത്വത്തിൽ ഒരു താംബൂലപ്രശ്നം വെക്കുകയും പരിഹാരകർമങ്ങൾ നടത്തുകയും, കാലപ്പഴക്കത്താൽ വൈകല്യം വന്ന ഭഗവതിയുടെ ദാരുബിംബം, ശ്രീകോവിൽ പുതുക്കിപ്പണിത് നവീകരണവും പുന:പ്രതിഷ്ഠയും നടത്തുകയുണ്ടായി. പരപ്പനങ്ങാടി സ്വദേശി ബ്രഹ്മശ്രീ വിജയകൃഷ്ണൻ ശാന്തി പുന:പ്രതിഷ്ഠ നടത്തിയതുതൊട്ട് അദ്ദേഹമാണ് ക്ഷേത്രതന്ത്രി. പുന:പ്രതിഷ്ഠ നടത്തിയതു മുതൽ ഇന്നേവരെയുള്ള കാലം ക്ഷേത്ര പുരോഗമനതിന്റെതായിരുന്നു. 46 സെന്റ് ഭൂമി മാത്രമായിരുന്നു ക്ഷേത്രം വക ഉണ്ടായിരുന്നത്. ഉത്സവകാലത്ത് സ്ഥലപരിമിതി വളരെയേറെ ബുദ്ധിമുട്ടിച്ചിരുന്നു. ക്ഷേത്രദർശനത്തിനു എത്തുന്ന ഭക്തർക്ക് പ്രാഥമികാവശ്യം നിറവേറ്റുക എന്നതു അസാധ്യമായിരുന്നു. ക്ഷേത്രാവശ്യങ്ങൾക്കുള്ള വെള്ളം പുറത്ത് നിന്നും കൊണ്ടുവരേണ്ട ദുരവസ്ഥയും ഉണ്ടായിരുന്നു. എന്നാൽ ദേവി അനുഗ്രഹത്താൽ ക്ഷേത്രത്തിനോടു തൊട്ടു കിടക്കുന്ന 1.65 ഏക്ര സ്ഥലം ക്ഷേതാവശ്യത്തിലേക്കു വാങ്ങുവാനും ആയതിൽ കിണറുകളും, പ്രാഥമികാവശ്യങ്ങൾക്കുള്ള സൗകര്യങ്ങളും ചെയ്യുവാൻ സാധിച്ചു. 2012 സെപ്തംബർ 1, 2 തിയ്യതികളിൽ പ്രശസ്തജോത്സ്യരായ ആമയൂർ എൻ. വേണുഗോപാലൻ, ആലൂർ സജിപണിക്കർ, അങ്ങാടിപ്പുറം ശിവപ്രസാദ്, വട്ടത്താണി ഉണ്ണികൃഷ്ണൻ പണിക്കർ എന്നിവരുടെ നേതൃത്വത്തിൽ ക്ഷേത്രസന്നിദ്ധിയിൽ വെച്ച് ഒരു ആഷ്ടമംഗല പ്രശ്നം തന്നെ നടത്തുകയുണ്ടായി. ആയതിൽ പരിഹാര-പ്രായശ്ചിത്തമുള്ള ദോഷങ്ങൾ ഉണ്ടെങ്കിലും, വളരെ പ്രൗഢമായ ആചാരനുഷ്ഠാനങ്ങൾ സമ്പന്നമായ ഇവിടുത്തെ ദേവീചൈതന്യം നൈസർഗ്ഗികമായ സുപ്രസന്നതയിലാണെന്ന് കാണുകയുണ്ടായി. അനാദിവർഷങ്ങൾക്കുമുമ്പ് യോഗീശ്വര തുല്യനായ ഒരു ഋഷി ഈ പ്രദേശത്ത് വരുകയും, പ്രദേശത്തെ ദേവീചൈതന്യം മനസ്സിലാക്കി ഉപാസനയിലൂടെ ദേവിയെ പ്രത്യക്ഷപ്പെടുത്തിയതായും ദേവ പ്രശ്നച്ചിന്തനയിൽ കണ്ടെത്തുകയുണ്ടായി. ദേവീക്ഷേത്രം സ്ഥിതി ചെയ്യുന്ന കുന്നിന് പറക്കുന്ന് എന്നാണ് ഇന്ന് പറയുന്നതെങ്കിലും, പൂർവ്വീക കാലത്ത് പര+കുന്ന് (പരക്കുന്ന്) ആയിരുന്നെന്നും, കുന്ന്, മേരുചക്രത്തെയാണ് സൂചിപ്പിക്കുന്നതെന്നും പറയുന്നു. ജനവാസം കുറവായ ഈ പ്രദേശം പിന്നീട് ആരാധിക്കപ്പെടാതെ കിടന്നെന്നും, വർഷങ്ങൾക്കുശേഷം കല്ലടിക്കോട് മലവാരമൂർത്തികളെ സേവിച്ച് സിദ്ധിനേടിയ പറയസമുദായക്കാരനായ ആദിമുത്തപ്പന് ദേവി ദർശനം കൊടുത്ത്, ഭഗവതിയുടെ ഇംഗിതമനുസരിച്ച് ആദിമുത്തപ്പന്റെ പടിഞ്ഞാറ്റയിൽ കുടിയിരുത്തുകയും ഉണ്ടായി. ആദിമുത്തപ്പന് ഭഗവതി തന്റെ ബലി പൂജാതികൾ നിർദ്ദേശിക്കുകയും മുത്തപ്പനും പരമ്പരകൾക്കും ആവശ്യമായ വരബലവും ദേവീ കൊടുക്കുകയുണ്ടായി. ആദിമുത്തപ്പന്റെ പടിഞ്ഞാറ്റയിലെ ഉത്തമക്കുറവ് ദേവി മനസ്സിലാക്കി, അന്നത്തെ നാടുവാഴി തമ്പ്രാക്കൾക്ക് സ്വപ്നദർശനം നൽകി തന്റെ ഉദ്ദേശം അറിയിച്ചതനുസരിച്ച് ഉത്തമത്തിലുത്തമപ്പെട്ട പറക്കുന്നത് സ്ഥാനം നൽകി കുടിയിരുത്തുകയാണുണ്ടായതെന്ന് പറയുന്നു. തന്റെ ബാലിപൂജാതികൾ ചെയ്യുന്നതിനുള്ള ഉപദേശം കൊടുത്തതുകൊണ്ട് ഇന്നുവരെ ആദിമുത്തപ്പന്റെ സന്തതി പരമ്പരയിൽപ്പെട്ട പറയ സമുദായക്കാർ ആണ് ഭഗവതിയുടെ പൂജാതികർമ്മങ്ങൾ നടത്തിവരുന്നത്. പടിഞ്ഞാറ്റിയിലെ ഉത്തമ കുറവ് മനസ്സിലാക്കിയ ഭഗവതി മുത്തപ്പനും കൂടി നാടുവാഴിയോട് പറഞ്ഞത് അനുസരിച്ചു  ഉത്തമപ്പെട്ട പറക്കുന്നത്ത് നാടുവാഴിയും മുത്തപ്പനും കുടിവെച്ചത്കൊണ്ട് ഭഗവതിയുടെ മേൽക്കോയ്മ സ്ഥാനം നാടുവാഴികൾ വഴി കൊല്ലോടി തറവാട്    ന് ലഭിച്ചത്. അത് ഇന്നും തുടർന്നുകൊണ്ടിരിക്കുന്നു. ക്ഷേത്ര കർമ്മികളുടെ ഭവനത്തിൽ ആദിമുത്തപ്പനും, മുത്തപ്പൻ പഠിച്ചുസേവിച്ച മലവാരമൂർത്തികൾക്കും പ്രത്യേകം സ്ഥാനങ്ങൾ കല്പിച്ച് ആരാധന നടത്തിവരുന്നു